送姪一齋游武林
作者：柴元彪
朝代：宋

paragraphs: 舸鷁退飛杭不魚，滄海翻覆桑田墟。
長安草木成焦枯，黯黯落日栖平蕪。
凄凉往事增欷歔，子長一部太史書。
寄在名山大澤區，之子安肯侶樵漁。
有琴一張酒一壺，胸中雲夢八九潴。
齧雪奔電千里途，大鵬擊水九萬圖。
十年騎鶴來上都，宮鶑陌燕相喧呼。
回首一夢今何如，太行羊腸九折迂。
出門欲往如攣拘，顧予老矣僕馬痡。
甘心首陽採薇夫，之子春風曳長裾。
西湖爲我問訊學士蘇，孤山爲我起居處士逋。
二仙笑我猶故吾，楊柳黯淡梅花癯。
之子此行出有車，抱材珍重如璠璵。
青萍出匣蛟可屠，白髮倚門望不孤。
不妨早賦歸來乎，歸來兮，老萊斑衣膝下相歡娛。